Kansanedustaja Susanna Koski (kok) on kerrassaan riemastuttava poliitikko. Hän osaa antaa ihmisille hyviä neuvoja säännöllisin väliajoin.

Syyskuussa 2016 Koski neuvoi nuoria työttömiä Ylen A-studiossa. Tekemätöntä työtä löytyy metsästä, kuului Kosken työllisyysneuvo.

Toukokuussa 2018 Koski oli jälleen Ylellä.

Nyt hän neuvoi helsinkiläistä pitkäaikaistyötöntä, jolla oli useita eri sairauksia ja työllistyminen tuotti hankaluuksia. Kaikilla meillä on kuule rajoitteita, lohdutti Koski ja patisti olemaan aktiivinen.

Työttömien neuvominen on kuitenkin puuduttavaa touhua, sillä eivät ne lusmut opi mitään. Ei siis ihme, että Koski on nyt päätynyt neuvomaan kirkkoherroja.

Nuo seurakuntien johtajapapit nimittäin ovat juljenneet ottaneet kantaa ilmastopolitiikkaan.

Koski taivastelee Maaseudun Tulevaisuudessa julkaistussa kolumnissaan, kuinka kirkko on harhautunut väärille poluille, kun se puhuu metsien monimuotoisuuden puolesta. Koski arveli, että kirkosta on tullut ”yliluonnonsuojelua” harjoittavien ympäristötoimijoiden keppihevonen.

Huomaa, että eduskuntavaaleihin ei ole pitkä aika, eikä mikään julkisuus ole poliitikoille pahaksi.

On siis aivan sama mitä suustaan päästelee, ja Koskelle päästely näyttää olevan helppoa.

Koski ei ole myöskään ainut, joka on pahoittanut mielensä siitä, että kirkko on kehdannut kritisoida metsähakkuita. Ilta-Sanomien pääkirjoituksessa heristettiin sormea, ja jokunen kirkkoon kuuluva metsiä omistava vuorineuvoskin on kuulemma pahoittanut mielensä.

Kosken kirkkoneuvoille oli siis selkeä poliittinen tilaus.

Seuraavaksi jäämme jännittämään, milloin Koski tajuaa, että äänestäjiä kosiskellessaan hän tuli samalla ratkaisseeksi Suomen työllisyysongelmat – jälleen.

Koski kertoi liittyneensä hirviporukkaan, jossa hänen silmänsä olivat auenneet koko metsäkeskustelulle.

Hirvimetsäharrastuksen myötä kansanedustaja on saanut ”käytännön kuvitusta julkisuudessa käydylle keskustelulle metsien monimuotoisuudesta ja kestävästä metsänhoidosta”.

”Harvoin tulee samalla mitalla haravoitua erilaisia ja toisistaan poikkeavia metsämaastoja”, Koski kertoi luontokokemuksistaan.

Koskihan on nero. Nyt hän on omalla esimerkillään näyttänyt, kuinka joutilaat nuoret työllistetään. Laitetaan heidät haravoimaan metsiä!

Kokoomus ja kaikki kirkkoon kuuluvat metsänomistajat saavatkin kiittää edustaja Koskea. Ilman häntä ilmasto- ja työllisyyspolitiikka tuskin voisi enempää mennä metsään.